Liturgiske byggjeklossar

Her er ei samling liturgiske byggjeklossar som de kan velje frå til gudstenesta søndag den 19. oktober. Kirkens Nødhjelp, Noregs Kristne Råd og Mellomkyrkjeleg Råd for Den norske kyrkja har funne fram til og sett saman byggjeklossane.

– Fleire av byggjeklossane er skrivne av Sunniva Gylver spesielt til TV-aksjonen i år.
– Nokre byggjeklossar er henta frå «*[Seven weeks for water](http://water.oikoumene.org/en/whatwedo/seven-weeks-for-water/2014/seven-weeks-for-water-2014)»*, eit ressursmateriale utarbeidt i 2014 av Ecumenical Water Network (EWN), eit nettverk av kyrkjer og kristne organisasjonar frå ulike trussamfunn. Til gudstenestematerialet er det henta inspirasjon frå India, og materialet er brukt av kyrkjer i mange land. Du kan finne meir informasjon på nettsida: http://water.oikoumene.org/en

– I tillegg er det brukt element frå Metodistkyrkja, Kirkens Nødhjelp, Den norske kyrkja og Kyrkjeverdsrådet og det europeiske kristne miljønettverket ECEN. Lat gjerne kyrkjelyden din få del i det globale kyrkjelege fellesskapet ved å bruke desse elementa!

Norunn Stendal Aksnes har omsett materialet til nynorsk.

(Forkortingar: L = Liturg/leiar ML = Medliturg K = Kyrkjelyd A = Alle)

Forslag til synleggjering i gudstenesta:

De kan eventuelt setje døypefonten på ein sentral plass og fylle han med vatn så kyrkjelyden kan dyppe fingeren i vatnet og teikne seg i panna med krossmerket – anten på veg til eller frå nattverdsmåltidet, eller til eller frå kollekten ved alteret, for dei som bruker den ordninga.

De kan gi vatn ein særleg plass på eller nær alteret – eller ein annan synleg stad i kyrkjerommet – ved å fylle ein djup, klar bolle med vatn, ev. med blå glassteinar/-bitar. De kan òg prøve å få til lysspel i vatnet anten med å bruke flytelys, spotlight eller lys bak/rundt skåla/bollen med vatn. Om nokon kan ta med store krukker (av leire, tre e.l.) – eller nokre jerrykanner? – kan de stille fram dei. Bruker de PowerPoint, kan temabiletet frå TV-aksjonen stå eller kome opp på veggen med jamne mellomrom i gudstenesta.

HELSINGSORD (Veksellesingar til samling/opning)

 **HELSINGSORD**

L: Dette er dagen som Herren har gjort. Lat oss juble og glede oss no!

K: Eg er glad når dei seier til meg: Vi vil gå til Herrens hus.

L: Her er Guds hus, her er porten til himmelen.

K: Hans herlege namn vere lova, heile jorda er full av hans herlegdom.

*Metodistkyrkjas liturgiressurs*

**HELSINGSORD**

L: Gud, som gav liv til alle, kallar dykk til liv.

K: Vi kjem og vil famne livet fullt ut.

L: Gud, som delte livet i Kristus, kallar dykk til å dele.

K: Vi kjem og vil lære å dele.

L: Gud, som gav sitt liv for vår skuld, kallar dykk.

K: Vi kjem og vil gi livet for Guds skuld.

A: Vi tilber Gud, som kjem og vil bu

 i vårt tomme, isolerte og eigenkjærlege liv

 og gjere oss heile igjen. Amen. *(Filippinane)*

*Metodistkyrkjas liturgiressurs*

SAMLINGSBØN

**SAMLINGSBØN**

L: Lat oss be:

L/A: Gud – skapar, frelsar og livgivar – vi er samla til møte med deg og kvarandre. Slik menneske før oss har kome til deg i dette huset i gode og vonde dagar, og slik menneske over heile verda samlast i ditt namn, kjem også vi til deg. Takk for at du kjenner livet vårt og deler vår sorg og vår glede. Lat din Ande fylle oss, og gi oss mot til å leve og mot til å tru.
Amen.

*Sunniva Gylver*

**SAMLINGSBØN**

**L:** Brør og systrer, slik mange elvar møtest og renn ut i havet,
møtest vi og vil tilbe Gud, kjelda til levande vatn:
Gud, i ånd og sanning vil vi tilbe deg
Lat hjartet vårt fløyme over av lovsong og takk,
reins oss i di nådekjelde, i tilgivingsbadet.
Lat oss bli forfriska og fornya ved Jesus Kristus,
som gjennom si oppstode byr oss livsens vatn.

*Seven Weeks of Water, Ecumenical Water Network (EWN)*

SYNDSVEDKJENNING (kan også brukast som DAGENS BØN)

**SYNDSVEDKJENNING**

L: Vi er trygge på at Skaparen kjenner og elskar oss. Lat oss derfor bøye oss for Gud og sanne syndene våre.

A: Nådige Gud, takk for at du skapte oss i ditt bilete og elskar oss utan

vilkår. Vi sannar at vi er likesæle til, og medansvarlege for det som truar og øydelegg livet. For Jesu Kristi skuld, tilgi oss vår synd og vår truløyse.

Tilgi oss det vonde vi har gjort, og det gode vi ikkje har gjort.

Gi oss kraft ved Din heilage ande til å sameinast med deg i kampen for livet i verda.

Miskunnsame Gud, set oss fri og gjer oss til heile menneske.

*Sunniva Gylver*

**SYNDSVEDKJENNING/FORBØN**

**L:** Gud, vår skapar, din ande svevde over vatnet då verda vart skapt.

Gud, vår forsonar, du kom med levande vatn til dei som tørstar.

Gud, du heilage Ande, du auser ut dine gåver til ung og gammal, til kvinne og mann,
så vi kan bere rettferds frukt:

Vi sannar at vi er grådige til det umettande og utarmar ditt skaparverk.
Nokre få av oss har meir enn rikeleg med vatn,
medan millionar av menneske korkje har reint vatn eller gode nok sanitære tilhøve.

**Alle: Lat rett velle fram som vatn og rettferd lik bekker som alltid strøymer.[[1]](#footnote-1)**

 **L:** Gud, du som fekk vatn til å fosse fram frå berget
og sløkte tørsten i øydemarka,
Gud, du som i Jesus gav oss levande vatn, så dei som drikk av det, aldri meir skal tørste,
 – tilgi oss og styrk vår vilje til å gjere det du vil.
**Alle: Lat rett velle fram som vatn og rettferd lik bekker som alltid strøymer.**

**L**: Gud, i Jesus Kristus, du som døydde tørst,
og som lyttar til alle som opnar sitt hjarte,
– tilgi oss og styrk vår vilje til å forandre oss.
**Alle: Lat rett velle fram som vatn og rettferd lik bekker som alltid strøymer.**

**L**: Gud, du heilage Ande, som auser dine gåver over alle

så vi kan bere rettferds frukt,

– styrk vår vilje til å handle.
**Alle: Lat rett velle fram som vatn og rettferd lik bekker som alltid strøymer. Amen.**

*Seven Weeks of Water, Ecumenical Water Network (EWN)
Omsetjing: Elin Sæverås*

VEDKJENNING/CREDO

**VEDKJENNING**

Vi forsakar djevelen og alle hans gjerningar i oss og hans umettelege natur. Vi trur på Gud, éi kjelde til alt liv, éin grunnvoll for heile jorda med alt det skapte. Vi trur på Jesus Kristus, som gav sitt liv til frelse for verda, både menneske og alt anna levande, og som kjem att for å gjere alle ting nye. Vi trur på Den heilage ande, som trøystar, rettleier og gir oss vilje og mot til å kjempe for ei grønare og meir rettferdig verd og reint vatn til alle.

*Sunniva Gylver*

**VEDKJENNING – VATN ER LIVET** (veksellesing mellom L og ML eller L og A)

L: **Lat oss takke Gud Skaparen for vatnet!**

ML: **Vatnet er til gagn for kroppen vår:** Då du skapte verda, kalla du vatnet til di teneste, så det skulle bli til fornying for oss, til forfriskande drikke og reinsande bad.

L: **Vatnet er eit teikn på vår gjenreising:** Forteljinga om syndfloda varslar død over synda og starten på det nye livet.

ML: **Vatnet er eit teikn på vår redning:** Lik vatn frå eit berg i ørkenen openberrar du deg som vår redning frå døden.

L: **Vatnet er eit teikn på vår frelse:** Ved Jesu dåp i vatnet i Jordanelva let du din Son bane veg - og kalla han til å bli den nye Adam.

ML**: Vatnet er eit teikn på vår frelse:** Då det rann ut blod og vatn frå Jesu side medan han hang på krossen, var det eit teikn på den nye pakta for folket.

*European Churh and Environmental Network(ECEN)*Frå tysk ved Hans-Jûrgen Schorre / Elin Sæverås

FORBØNER & BØNESVAR

**FORBØN MED BØNESVAR**

Alle: Gud, skap i oss tru, håp og handling! Herre, høyr vår bøn! (Kan gjerne syngjast)

*L: Lat oss be:*

L/ML: Gud Fader, Son og Heilag Ande, vi ber for di verdsvide kyrkje.
Ver hos oss og i oss og gjer oss til ei open og tydeleg kyrkje som tek imot din kjærleik og gir han vidare. Bevar kyrkja ved Ordet og sakramenta og velsign leiarane våre nasjonalt og globalt.

Vi ber for kyrkjelyden vår – gjer oss i stand til å vere eit synleg fellesskap rundt deg som gir mot til å leve og mot til å tru. Gi kraft og håp til dei av oss som strevar, og hjelp oss å ta vare på kvarandre.
Vi ber for alle som bur her eller på annan måte er knytte til …………….(namn på området), ver nær oss i glede og sorg, i møte med livet og døden.

Vi ber i Jesu namn:

BØNESVAR: Gud, skap i oss tru, håp og handling! Herre, høyr vår bøn! (Alle syng.)

L/ML: Gode Gud. Du som er livsens vatn og gir oss det for ingen ting. Ver nær alle som lever i land med vassmangel, svolt, fattigdom og konfliktar. Gi dei tru, håp og rettferd.

*Dersom de bruker historia om Aday og Abdi – sjå TV-aksjonsmaterialet:*

L/ML: Vi ber særleg for kvinner som Aday. Lat dei merke at du er der når dei kjenner seg heilt forlatne.

Du skapte oss alle til fellesskap over alle grenser. Takk for at vi får vere med på TV-aksjonen for Kirkens Nødhjelp og gjere til at fleire menneske som Abdi, får tilgang til livgivande vatn.

*– ELLER, dersom de IKKJE bruker historia om Aday og Abdi:*

L/ML: Du skapte oss alle til fellesskap over alle grenser. Takk for at vi får vere med på TV-aksjonen for Kirkens Nødhjelp og gjere til at fleire menneske får tilgang til livgivande vatn.

BØNESVAR**:** Gud, skap i oss tru, håp og handling! Herre, høyr vår bøn! (Alle syng.)

L/ML: Nådige Gud, du som skapte mennesket i ditt bilete og sette oss til å vere

gartnarar og dyrke og passe på verdshagen: Hjelp oss å sjå at vi er ein

sårbar, avhengig og ansvarleg del av ditt skaparverk. Fyll oss med din kjærleiks Ande, med takksemd og opprør, så vi får mot, vilje og evne til å ta vare på jorda og miljøet rundt oss og dele dine gåver rettferdig. Vi ber særleg for Kirkens Nødhjelp og TV-aksjonen i dag: at det er mange bøsseberarar, at dei møter stor givarglede, og at pengane som kjem inn, blir til velsigning.

BØNESVAR**:** Gud, skap i oss tru, håp og handling! Herre, høyr vår bøn! (Alle syng.)

L/ML: Stilt legg vi no fram for deg det kvar og ein av oss har på hjartet: ……..
Vi ber i Jesu namn.

*Sunniva Gylver*

**BØN**

Gode Gud, vi har rikeleg av det meste.
Vi drikk vatn rett frå springen, dusjar kvar dag
og vatnar hagen når vi vil.
Lat ikkje overfloda gjere oss overmodige,
så vi blir freista til å tru at vi fortener å ha det betre
enn dei som manglar alt det som er sjølvsagt for oss.
Lat oss ikkje kome i freisting, Herre,
men fri oss frå likesæle og egoisme.

Hjelp oss å kjempe for at
alle menneske får
nok vatn og reint vatn,

du som vann striden mot den vonde
og gir oss del i sigeren, frå æve til æve.

*Sindre Eide i «Kilder til Liv. Tekster til fastetiden»*

*Sindre Eide (red.)Verbum, 2002*

**BØN**

Vår Far, gi oss i dag vårt daglege brød.
Gi det ikkje berre til oss, Herre,
men til alle som strevar med å overleve frå dag til dag.
Takk for di ufattelege omsorg for heile skaparverket,

for oss og for alle andre som lever på jorda.
Likevel er det altfor mange som svelt, Herre,

altfor mange som må drikke ureint, giftig vatn.
Hjelp oss å dele vårt brød
og leske vår neste med reint vatn,

forfriskande, styrkjande og velsignande vatn.
Set nytt mot i oss og kveik vår tru,

så vi aldri sluttar å kjempe mot fattigdom og ureining,
du som er det levande håpet
frå æve til æve.

*Sindre Eide i «Kilder til Liv. Tekster til fastetiden»*

*Sindre Eide (red.)Verbum, 2002*

VELSIGNINGAR/UTGANGSBØNER

**VELSIGNING**

Må Gud, som vatna jorda før han skapte Eva og Adam,
late si rettferd regne over oss.
Må Jesus Kristus, som talte til kvinna ved landsbybrønnen i Samaria,
fylle oss med det levande vatnet som strøymer fram og gir evig liv.
Må Den heilage ande, som mettar den tørste frå livsens vasskjelde,
uroe oss og utfordre oss, så vi kan vere kanalar for Guds livgivande nåde.
Amen.

*Seven Weeks of Water, Ecumenical Water Network (EWN)
Omsetjing: Elin F. Sæverås*

**VELSIGNING FRÅ AFRIKA**

Herren velsigne deg og gi deg sine velsigningar:

 stille,

 friskt vatn,

 vide horisontar,

 ein open himmel

 og stjerner som lyser for deg i nattemørket.

 Må jorda under deg

 by dine føter til dans,

 styrkje din arm,

 fylle øyret med musikk

 og nasen med søte lukter.

 Må himmelen over deg

 fylle di sjel med omsorg,

 lyse i auga dine,

 glede ditt hjarte

 og leggje ein ny song i din munn.

*Frå Grønn Kirkebok: «Em tua graca», KV 2005.
Omsetjing: Estrid Hesselund*

**VELSIGNING TIL Å PÅVERKE**

Må Gud velsigne deg med heilag vreide over urett,

undertrykking og utnytting av menneske,

så du kan arbeide for rettferd, likskap og fred.

Må Gud velsigne deg med tårer for dei som

er merkte av hungersnaud, svolt, utstøyting og krig,

så du kan rekkje fram handa til trøyst
og vende det vonde til det gode.

Og må Gud velsigne deg med den dristige tanken

at du er med og endrar verda,

så du kan gjere det andre tenkjer er umogeleg.

*Utdrag frå «Velsignelse til å gjøre en forskjell»,
fra Indonesia etter tsunamien 2004
Ressurshefte med impulser fra Porto Alegre, Kyrkjeverdsrådet*

**UTGANGSBØN**

L: Lat oss gå ut i Guds verd

med omsorg i hendene,
forsoning i hjartet
og kjærleik i sinnet.

Lat oss gå i fred.
A: I Jesu Kristi namn. Amen.

*Per Harling, Sveriges Kristna Råd, Grønn kirkebok, 2007
Omsetjing: Estrid Hesselund*

1. (\*Amos 5,24)

 [↑](#footnote-ref-1)